ORDE do 28 de xuño de 2010 pola que se establecen as bases reguladoras para a concesión, en réxime de concorrencia competitiva, das axudas para estudos náutico e marítimo-pesqueiros, durante o curso académico 2009-2010, dependentes da Consellería do Mar.
CONSELLERÍA DO MAR — III. OUTRAS DISPOSICIÓNS — 21/07/2010

O Real decreto 4189/1982, do 29 de decembro, ao abeiro das normas constitucionais, estatutarias e legais correspondentes, traspasa á Comunidade Autónoma de Galicia funcións e servizos da Administración do Estado en materia de ensinanzas profesionais náutico-pesqueiras.
O Decreto 428/1993, do 17 de decembro, polo que se regula e refunde a normativa en materia de formación náutico-pesqueira, nos artigos 9.2º b) e 24, fai referencia á prestación de servizos complementarios polos centros, ao sistema de acceso dos alumnos e estes ás axudas, e, na súa disposición derradeira, faculta a Consellería do Mar para o desenvolvemento e execución do disposto nel.
O Decreto 312/2009, do 28 de maio, polo que se establece a estrutura orgánica da Consellería do Mar atribúe á Dirección Xeral de Desenvolvemento Pesqueiro a ordenación, dirección e coordinación das atribucións que ten asumidas a consellería en materia de ensino náutico-pesqueiro.
Co obxecto de fomentar e potenciar a formación da poboación mariñeira, é necesario artellar as accións que faciliten o acceso á formación náutico e marítimo-pesqueira, con especial incidencia na formación permanente de adultos e ciclos formativos de grao medio e superior. Neste sentido, é fundamental a dotación de axudas ao transporte e residencia.
En virtude das atribucións conferidas no artigo 24 do Decreto 428/1993, do 17 de decembro, polo que se regula e refunde a normativa en materia de formación náutico-pesqueira, a Consellería do Mar, facendo uso das competencias que lle confire o artigo 34.6º da Lei 1/1983, do 22 de febreiro, de normas reguladoras da Xunta e da súa Presidencia,
DISPÓN:
Artigo 1º.-Obxecto.
O obxecto desta orde é o de convocar axudas para os/as alumnos/as que cursen estudos de formación náutico e marítimo pesqueira nos centros docentes dependentes da Consellería do Mar, en réxime de concorrencia competitiva.
A tramitación farase con cargo á aplicación orzamentaria 14.04.422K.480.0, por un importe máximo de 51.355 euros, dos orzamentos xerais da Comunidade Autónoma de Galicia para 2010.
Artigo 2º.-Fins.
Os estudos para os que se poderán solicitar axudas no curso académico 2009/2010, son os seguintes:
1. Marítimo-pesqueiros:
-Ciclos formativos de grao medio e superior de formación profesional específica da familia profesional marítimo-pesqueira.
2. Náutico-pesqueiros:
-Capitán de pesca, patrón costeiro polivalente e patrón local de pesca.
Artigo 3º.-Beneficiarios.
Poderán ser beneficiarios desta orde todos os/as alumnos/as que cursen os estudos sinalados no artigo 2º nos centros docentes dependentes da Consellería do Mar e que reúnan os seguintes requisitos:
-Ser cidadáns de calquera país da Unión Europea ou estranxeiros que acrediten a residencia ou estean dentro dun programa de cooperación internacional.
-Reunir os requisitos académicos exixidos polo ordenamento xurídico vixente (non ser repetidor) e estar matriculados no curso académico 2009/2010 nun curso completo dos recollidos no artigo 2º.
-Non estar en posesión de título académico superior. Cando o beneficiario obxecto desta axuda, estea en posesión dun título que sexa dun nivel ou grao inferior ao dos estudos que pretende realizar ou que estes estudos constitúan unha especialización dos xa realizados, si terán dereito a solicitar a axuda.
Artigo 4º.-Clases e contía das axudas correspondentes ao curso académico 2009/2010.
As axudas poderán ter os seguintes componentes:
1. Axuda para transporte, entendendo como tal os gastos determinados por razón da distancia entre o domicilio familiar do/a bolseiro/a e o centro docente.
2. Axudas para gastos derivados da residencia do/a alumno/a durante o curso escolar fóra do domicilio familiar e cursen estudos nos centros de Ribeira e A Illa de Arousa, sempre que reúnan os requisitos exixidos nesta orde.
Artigo 5º.-Axudas para transporte.
As axudas por razón da distancia no transporte diversificaranse na súa contía conforme a seguinte escala:
Dentro dun radio de 4 km: 63 euros.
De 5,00 a 10,00 km: 140 euros.
De 11,00 a 30,00 km: 250 euros.
De 31,00 a 50,00 km: 500 euros.
Máis de 50,00 km: 620 euros.
En ningún caso serán compatibles as axudas por razón da distancia no transporte interurbano coa axuda de residencia.
Artigo 6º.-Axudas por residencia para alumnos dos centros de Ribeira e A Illa de Arousa.
1. Para a adxudicación de axudas para gastos derivados por residencia do/a alumno/a fóra do domicilio familiar, requirirase que o solicitante acredite a imposibilidade de trasladarse ao seu domicilio diariamente, en razón da distancia e do tempo investido, cando polos medios habituais de transporte público sexa superior a 60 minutos en cada un dos traxectos ou por razón de incapacidade física do solicitante. O alumno/a deberá xustificar a residencia fóra do domicilio familiar habitual mediante algún documento oficial, contrato de aluguer, declaración xurada con indicación do novo domicilio, etc.
2. A contía máxima das axudas por razón de residencia fóra do domicilio familiar acadará un máximo de 1.500 euros.
Artigo 7º.-Adxudicación de axudas.
1. A adxudicación das axudas farase segundo un baremo en que se terán en conta os seguintes conceptos: renda familiar, rendemento académico e outras circunstancias familiares tal e como se deduce dos seguintes puntos deste precepto.
A puntuación resultante de sumar estes conceptos será a que determine a orde de adxudicación.
2. No caso de que os solicitantes obteñan o mesmo coeficiente, terán preferencia os que acrediten documentalmente unha relación persoal ou familiar directa co sector, e dentro destes, terán preferencia os de menor renda familiar.
3. Aos/ás alumnos/as que cursen unha titulación cuxa duración sexa inferior á do curso académico adxudicaráselle unha axuda proporcional á duración dos estudos que realice.
a) Rendemento académico do último curso realizado.
-Nota media de sobresaliente: 4 puntos.
-Nota media de notable: 3 puntos.
-Nota media de ben: 2 puntos.
-Nota media de suficiente: 1 punto.
-Nota media de insuficiente: 0 puntos.
Nas ensinanzas en que existan cualificacións globais por curso, aplicarase o baremo directamente. Cando a cualificación se faga por cada unha das materias cursadas, obterase a nota media de todas e despois aplicarase o baremo.
Nos ciclos formativos, onde as cualificacións se fan de 1 a 10, seguiranse as equivalencias que a continuación sinalamos:
9-10 sobresaliente.
7-8 notable.
6 ben.
5 suficiente, apto, validado.
3-4 insuficiente.
b) Renda familiar per cápita.
b.1) A renda familiar per cápita é a cantidade que determina a porcentaxe e os límites da axuda a partir das táboas de baremación. O seu importe é o coeficiente de dividir a renda da unidade familiar correspondente ao ano 2008 por todos os membros da dita unidade.
b.2) Para a determinación da renda familiar sumarase o importe íntegro das retribucións en concepto de rendementos de traballo obtidos durante o exercicio 2008 por todos os membros da unidade familiar.
b.3) Considéranse membros da unidade familiar: os pais, o solicitante, os irmáns solteiros menores de vinte e cinco anos que convivan no domicilio familiar ou os de maior idade, cando se trate de diminuídos físicos, psíquicos ou sensoriais, así como os ascendentes dos pais que xustifiquen a súa residencia no mesmo domicilio familiar a través do certificado municipal de empadroamento.
b.4) No caso de divorcio ou separación legal dos pais non se considerará membro computable quen non conviva co/a solicitante.
b.5) No caso de que o solicitante alegue a súa independencia familiar e económica, calquera que sexa o seu estado civil, deberá acreditar esta circunstancia e o seu domicilio, así como a titularidade ou o aluguer da vivenda e os medios económicos con que conta.
b.6) Ao cociente da renda familiar computada entre o número de membros da unidade familiar, adxudicaráselle a seguinte puntuación:
Ata 6.000 euros: 7 puntos.
De 6.000,01 ata 9.500,00 euros: 5 puntos.
De 9.500,01 ata 13.000,00 euros: 3 puntos.
De 13.000,01 ata 15.000,00 euros: 1 punto.
De 15.000,01 ata 18.000,00 euros: 0 puntos.
c) Circunstancias familiares.
c.1) Aos solicitantes que teñan irmáns cursando estudos de bacharelato, formación profesional específica ou universitarios fóra da súa residencia habitual, engadiránselle 2 puntos polo primeiro e 1 punto máis por cada un dos seguintes.
c.2) Aos aspirantes en condición de orfandade, 2 puntos.
c.3) Aos aspirantes membros de familia numerosa de 1ª clase, 1 punto; de 2ª clase e honra, 2 puntos.
c.4) Aos aspirantes que teñan algún membro da unidade familiar en estado de enfermidade permanente ou con discapacidade, 2 puntos.
Todos os datos referentes ás circunstancias familiares deberán xustificarse documentalmente.
Artigo 8º.-Regras de procedemento para a solicitude.
Todos/as os/as alumnos/as que reúnan os requisitos deberán presentar a seguinte documentación:
1. Solicitude de axuda segundo o modelo que se recolle no anexo I desta orde.
2. Certificación expedida pola entidade bancaria, en que consten os datos da entidade e o código da conta na cal o beneficiario desexa se lle faga efectivo o pagamento. Nesta conta o beneficiario deberá figurar como titular.
3. Declaración do conxunto de todas as axudas solicitadas ou concedidas, para esta mesma finalidade, das distintas administracións públicas competentes para o curso 2009/2010, de acordo co establecido no artigo 11.d da Lei 9/2007, do 13 de xuño, de subvencións de Galicia, segundo o modelo que recolle o anexo II.
4. Copia do DNI do/a solicitante e demais membros da unidade familiar, no caso de non autorizar a consulta no Sistema de Verificación de Datos do Ministerio de Presidencia, segundo o Decreto 255/2008, do 23 de outubro (DOG do 13 de novembro) e a Orde do 7 de xullo de 2009, que o desenvolve (DOG do 10 de xullo).
5. Certificado de estudos, se for o caso.
6. Certificado de ter formalizada a matrícula.
7. Certificado de empadroamento e residencia habitual expedido polo concello e referido ao ano de realización do curso 2009/2010, no caso de non autorizar a consulta no Sistema de Verificación de Datos do Ministerio de Presidencia da Xunta de Galicia, segundo o Decreto 255/2008, do 23 de outubro (DOG do 13 de novembro), e a Orde do 7 de xullo de 2009, que o desenvolve (DOG do 10 de xullo).
8. Fotocopia completa das declaracións polo imposto sobre a renda das persoas físicas dos compoñentes que integran a unidade familiar e que teñan a obriga de realizala, correspondentes ao ano 2008, ou certificado da Axencia Estatal de Administración Tributaria de non tela presentado.
9. De non presentar a fotocopia compulsada da declaración da renda de todos os membros con obriga de realizala ou certificado de non tela presentada outorgarase 0 puntos por esta epígrafe e terá que presentar unha declaración responsable de non superar o límite establecido no artigo 7º.b.6) co obxecto de poder ser tido en conta para adxudicación das axudas.
10. Cando un alumno/a teña presentado no centro, e para este curso, algún dos documentos requiridos para a formalización da solicitude, quedará exento de repetilo.
Artigo 9º.-Prazos e presentación de solicitudes.
O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
As solicitudes presentaranse nas secretarías dos centros de ensino e irán dirixidas aos directores/ras dos centros onde o solicitante curse os seus estudos durante o curso académico 2009/2010.
Así mesmo, as solicitudes poderán presentarse nas departamentos territoriais da Consellería do Mar ou delegacións territoriais da Xunta de Galicia, ou por calquera das formas establecidas no artigo 38.4º da Lei 30/1992, de réxime xurídico da administracións públicas e do procedemento administrativo común.
Rematado o prazo de presentación de solicitudes, as secretarías dos centros disporán dun prazo de 15 días para confeccionar o expediente económico do gasto e remitilo ao Servizo de Ensino e Titulacións Náutico-Pesqueiras.
Unha vez recibidos no servizo os expedientes económicos de todos os centros e comprobado o orzamento asinado ás axudas, a Dirección Xeral de Desenvolvemento Pesqueiro poderá modificar as contías provisionais co fin de axustar os expedientes económicos ao crédito dispoñible.
Artigo 10º.-Comisión de avaliación das axudas.
1. Para o estudo das solicitudes presentadas e selección dos bolseiros/as, constituirase en cada centro unha comisión coa seguinte composición:
-Presidente: o xefe/a territorial correspondente ou persoa en quen delegue.
-Secretario: o secretario/a do centro, que actuará como secretario da Comisión.
-Vogais:
O/a director/ra do centro.
O/a xefe/a de estudos do centro.
O/a xefe/a do Servizo de Ensino e Titulacións Náutico-Pesqueiras, ou persoa en quen delegue.
2. Das reunións celebradas pola comisión a que se refire o punto anterior, levantarase acta que será remitida á Dirección Xeral de Desenvolvemento Pesqueiro.
3. A comisión fará unha proposta de resolución provisional motivada ao órgano que resolva, na cal figure a relación de beneficiarios que reúnen as condicións e os desestimados, alegando a causa motivada da súa denegación.
4. Publicada a listaxe e resolución provisional no taboleiro de anuncios do centro, os/as solicitantes terán un prazo de 10 días hábiles para presentar as alegacións que consideren oportunas.
5. Transcorrido o dito prazo, e resoltas as alegacións presentadas, de ser o caso, a comisión tramitará a proposta de resolución definitiva, que será remitida á Dirección Xeral de Desenvolvemento Pesqueiro.
Artigo 11º.-Resolución.
1. A directora xeral de Desenvolvemento Pesqueiro, por proposta da comisión, resolverá por delegación expresa da conselleira do Mar, a concesión desta liña de axudas. Estas listaxes publicaranse nos departamentos territoriais correspondentes da Consellería do Mar e no taboleiro de anuncios dos centros docentes respectivos, conferíndolles un prazo de 10 días para que acepten a axuda, transcorrido o cal sen producirse manifestación expresa, considerase tacitamente aceptada, segundo dispón o artigo 21.5º da Lei de subvencións de Galicia.
2. As resolucións, expresas ou presuntas, que recaian ao abeiro desta orde porán fin á vía administrativa e contra elas poderase interpoñer recurso potestativo de reposición ante a Consellería do Mar no prazo dun mes contado a partir do día seguinte ao da notificación, ou de tres meses contados a partir do día seguinte a aquel en que se produza o acto presunto, segundo os casos.
Así mesmo, tamén se poderá interpoñer directamente recurso contencioso-administrativo perante os órganos desta xurisdición no prazo de dous meses contados desde o día seguinte ao da súa notificación se é expresa ou de seis meses contados a partir do seguinte a aquel en que se produza o acto presunto. Todo iso sen prexuízo de que os interesados poidan exercer calquera outro que consideren procedente.
3. O prazo máximo para a resolución da concesión das axudas será de seis meses contados desde a publicación desta orde no DOG, de non mediar resolución expresa no dito prazo, as solicitudes deberán entenderse desestimadas.
4. A falsidade dos datos ou falsificación de documentos que se presenten, calquera que sexa o momento en que se demostre a inexactitude, terá como consecuencia a perda de todos os dereitos dos solicitantes que incorran nesta situación, e polo tanto, a devolución total da cantidade percibida, ademais das responsabilidades a que houbese lugar, logo da apertura do correspondente expediente.
Artigo 12º.-Pagamento.
1. Os pagamentos faranse dunha soa vez polo importe concedido a través da conta bancaria aberta a nome do beneficiario, unha vez rematado o curso para o que se solicitou a axuda e logo de certificación do centro de que os alumnos/as beneficiarios non causaron baixa, asistiron regularmente ás clases e se presentaron ao exame final.
2. Xunto coa mencionada certificación, deberase acompañar unha declaración de cada un dos beneficiarios manifestando que non percibiu nin está pendente de percibir outra subvención ou axuda para a mesma finalidade procedentes de calquera outra administración ou ente público.
Artigo 13º.-Obrigas do beneficiario/a.
1. O/a beneficiario/a está obrigado/a ao reintegro total ou parcial da axuda no suposto de incumprimento das condicións establecidas para a súa concesión.
2. Ademais, está obrigado a facilitar toda a información que lle sexa requirida polo órgano xestor, pola Intervención Xeral da Comunidade Autónoma de Galicia, o Tribunal de Contas e o Consello de Contas no exercicio das súas funcións de fiscalización e control do destino das axudas.
3. Toda alteración das condicións tidas en conta para a concesión da subvención, e en todo caso a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
4. Procederá o reintegro da axuda nos supostos sinalados no título II, da Lei 9/2007, do 13 de xuño, de subvencións de Galicia.
Disposicións adicionais
Primeira.
1. A Consellería do Mar publicará no Diario Oficial de Galicia as subvencións concedidas con suxeición a esta orde, indicando o programa e crédito orzamentario a que se imputan, a cantidade concedida e a finalidade da subvención.
2. Así mesmo, de conformidade co establecido no artigo 13, punto 4 da Lei 4/2006, do 30 de xuño, de transparencia e boas prácticas na Administración pública galega, a Consellería do Mar publicará na súa páxina web oficial a relación de beneficiarios e o importe das axudas concedidas, polo cal a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Segunda.-En todo o non previsto nesta orde observarase o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o seu Regulamento, e nos preceptos básicos da Lei 38/2003, do 17 de novembro, xeral de subvencións.
Disposicións derradeiras
Primeira.-Facúltase á Dirección Xeral de Desenvolvemento Pesqueiro para ditar as disposicións necesarias para o desenvolvemento e a execución desta orde.
Segunda.-Esta orde producirá efectos a partir do día seguinte ao da súa publicación no Diario Oficial de Galicia.
Santiago de Compostela, 28 de xuño de 2010.
Rosa Mª Quintana Carballo
Conselleira do Mar
Ver referencia pdf "13800D013P030.PDF"
Ver referencia pdf "13800D014P035.PDF"